На основу члана 3. Закона о обнови након елементарне и друге непогоде („Службени гласник РС”, број 112/15) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС, 44/14 и 30/18 – др. закон),

Влада доноси

У Р Е Д Б У

О ДОПУНАМА УРЕДБЕ

О УТВРЂИВАЊУ ДРЖАВНОГ ПРОГРАМА ОБНОВЕ ЈАВНИХ ОБЈЕКАТА У ЈАВНОЈ СВОЈИНИ У СЕКТОРИМА ОБРАЗОВАЊА, ЗДРАВСТВА И СОЦИЈАЛНЕ ЗАШТИТЕ

Члан 1.

У Уредби о утврђивању Државног програма обнове јавних објеката у јавној својини у секторима образовања, здравства и социјалне заштите („Службени гласник РС”, бр. 26/16, 100/16 и 104/17), у Државном програму обнове јавних објеката у јавној својини у секторима образовања, здравства и социјалне заштите, у Одељку 4. Начин и обим спровођења мера и критеријуми за спровођење, додају се ст. 4, 5. и 6. који гласе:

„Јединица локалне самоуправе, по добијању обавештења о прихватању пројекта обнове од стране Канцеларије за управљање јавним улагањима (у даљем тексту: Канцеларија), покреће и спроводи поступак јавне набавке и закључује уговор са извођачем радова и пружаоцем услуге стручног надзора. Јединица локалне самоуправе дужна је да редовно о свим фазама реализације пројекта обнове јавних објеката у јавној својини извештава Канцеларију, у складу са уговором којим се уређују права и обавезе у реализацији пројекта, закљученим између Канцеларије и јединицe локалне самоуправе.

Јединица локалне самоуправе доставља Канцеларији, ради плаћања, потписан и оверен захтев за плаћање са документацијом о реализацији уговора (привремене и окончану ситуацију, фактуре, банкарске гаранције и друго) и извештајем стручног надзора.

Канцеларија врши плаћање извођачу радова по претходно испостављеним и одобреним ситуацијама, а у складу са наведеним условима из овог одељка. ”

У Одељку 8. Процена потребних финансијских средстава и извор финансирања, додаје се став 2. који гласи:

„Средства за спровођење мера и активности на обнови јавних објеката у јавној својини у секторима образовања, здравства и социјалне заштите, које се, уз сагласност Канцеларије за управљање јавним улагањима, реализују у 2018. години обезбеђена су у Закону о буџету Републике Србије за 2018. годину („Службени гласник РС”, број 113/17) у износу од 100.000.000,00 динара (са ПДВ) у оквиру Раздела 3 - Влада, Глава 3.22 - Канцеларија за управљање јавним улагањима, Програм 1511 - Обнова и изградња објеката јавне намене и санирање последица елементарне непогоде, Функција 110 - Извршни и законодавни органи, финансијски и фискални послови и спољни послови, Програмска активност 0002 - Координација послова након елементарне и друге непогоде, апропријација економска класификација 484 - накнада штете за повреде или штету насталу услед елементарних непогода или других природних узрока. ”

Члан 2.

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-4287/2018

У Београду, 10. маја 2018. године

В Л А Д А

ПРЕДСЕДНИК

Ана Брнабић, с.р.